মুক্ত বাংলা (পবিপ্রবি)

মুক্ত বাংলা বাংলাদেশের স্বাধীনতা যুদ্ধের স্মারক ভাস্কর্য। হামিদুজ্জামান খানের নকশার নির্মিত ভাস্কর্যটি মরিচাবিহীন ইস্পাত দিয়ে বানানো প্রতীকী মুক্তিযোদ্ধার মুর্তি। পটুয়াখালী বিজ্ঞান ও প্রযুক্তি বিশ্ববিদ্যালয়ের 'বিজয়-২৪' সড়কের পাশে প্রশাসনিক ভবনের প্রধান চত্বরে স্থাপিত। ২০১১ সালের ৩০ মার্চ এটির আনুষ্ঠানিক উন্মোচন করা হয়। এটির প্রাথমিক নাম জয় বাংলা স্লোগান থেকে গৃহীত। ২০২৫ সালের ২৫ মার্চ, নাম পরিবর্তন করে 'জয় বাংলা' থেকে 'মুক্ত বাংলা' করা হয়। 

 নির্মাণ 
পটুয়াখালী জেলায় মুক্তিযুদ্ধের গুরুত্বপূর্ণ কোনো স্মারক স্থাপনা না থাকায় ২০১১ সালে বিশ্ববিদ্যালয়ে ভাস্কর্য নির্মাণের উদ্যোগ নেওয়া হয়। ২০১১ সালে ভাস্কর্যটি নির্মাণে ৮ লাখ টাকা ব্যয় হয়। বাংলাদেশ বিশ্ববিদ্যালয় মঞ্জুরি কমিশন ৬ লাখ ও জনতা ব্যাংক ২ লাখ টাকা অর্থায়ন করে। মূল মুর্তিটি মরিচাবিহীন ইস্পাত দিয়ে তৈরি করা হয়েছে। লাল সিরামিক ইট দিয়ে এর প্রাথমিক দুইধাপ বেস্টনী দেওয়া হয়েছে। মুর্তির বেদি আচ্ছাদনে কালো গ্রানাইট ব্যবহার হয়েছে।

 বর্ণনা 
জয় বাংলা  ২২ ফুট উচ্চতার ভাস্কর্য যার পাদদেশ দুই ধাপে ইট দিয়ে ঘেরা। ৪০ ফুট দৈর্ঘ্য ও ৩০ ফুট প্রস্থ বিশিষ্ট প্রাথমিক ধাপ ১৫ ইঞ্চি সিরামিক ইট বেস্টিত। তার উপর একই ইট বেস্টিত ২২ ফুট দৈর্ঘ্য ও ১৬ ফুট প্রস্থ দ্বিতীয় ধাপের অবস্থান। এধাপের উপর বেদিতে একজন প্রতীকী মুক্তিযোদ্ধার বিপ্লবী মুর্তি স্থাপিত। তার কাঁধে পিঠে ঝুলন্ত রাইফেল, গামছা দিয়ে পেচানো উন্নত শীর, দুই হাতে উচিয়ে ধরেছেন বাংলাদেশের স্বাধীনতা যুদ্ধের সময় ব্যবহৃত জাতীয় পতাকা।

 তথ্যসূত্র 

বিষয়শ্রেণী:২০১১-এর ভাস্কর্য
বিষয়শ্রেণী:বাংলাদেশের স্বাধীনতা যুদ্ধের ভাস্কর্য
বিষয়শ্রেণী:পটুয়াখালী বিজ্ঞান ও প্রযুক্তি বিশ্ববিদ্যালয়
বিষয়শ্রেণী:পটুয়াখালী জেলার ভবন ও স্থাপনা
বিষয়শ্রেণী:দুমকি উপজেলা
বিষয়শ্রেণী:বাংলাদেশের বহিরঙ্গন ভাস্কর্য
বিষয়শ্রেণী:হামিদুজ্জামান খানের কর্ম
বিষয়শ্রেণী:মরিচাবিহীন ইস্পাতের ভাস্কর্য